CELEX: 32022D0712
Language: da
Date: 2022-04-27 00:00:00
Title: Kommissionens gennemførelsesafgørelse (EU) 2022/712 af 27. april 2022 om anmodningen om registrering af forslaget til borgerinitiativ »End The Slaughter Age« (Slut slagteræraen) i henhold til Europa-Parlamentets og Rådets forordning (EU) 2019/788 (meddelt under C(2022) 2753) (Kun den italienske udgave er autentisk)

10.5.2022   
               
               
                  DA
               
               
                  Den Europæiske Unions Tidende
               
               
                  L 133/15
               
            
         KOMMISSIONENS GENNEMFØRELSESAFGØRELSE (EU) 2022/712
         af 27. april 2022
         om anmodningen om registrering af forslaget til borgerinitiativ »End The Slaughter Age« (Slut slagteræraen) i henhold til Europa-Parlamentets og Rådets forordning (EU) 2019/788
         
            
               (meddelt under C(2022) 2753)
            
         
         (Kun den italienske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 3. marts 2022 en anmodning om registrering af et forslag til europæisk borgerinitiativ med titlen »End The Slaughter Age«.
                  
               
                     (2)
                  
                  
                     Målene for initiativet beskrives af initiativtagergruppen som følger: »a) udelukkelse af husdyravl fra aktiviteter, der er berettiget til landbrugsstøtte, og inkludering af etiske og økologiske alternativer såsom celledyrkning og planteproteiner og b) incitamenter til produktion og salg af plantebaserede produkter og produkter, der kommer fra celledyrkning«.
                  
               
                     (3)
                  
                  
                     I et supplerende dokument findes der yderligere oplysninger om emnet, målene og baggrunden for initiativet, og årsagerne til at støtte initiativet er beskrevet og præciseret heri. Initiativtagerne hævder, at tusindvis af mennesker, der arbejder i sektorerne for slagtning og kødforarbejdning, står over for forfærdelige og ofte ulovlige arbejdsvilkår. Da dyrevelfærd er et vigtigt anliggende for Unionen, er der ikke længere nogen moralsk eller juridisk begrundelse for fortsat at slagte dyr. De hævder endvidere, at intensivering af ikkebæredygtigt landbrug og stigende efterspørgsel efter animalsk protein er to væsentlige faktorer, der bidrager til risikoen for zoonotiske sygdomme. Samtidig er traditionel husdyravl energi- og arealintensiv og en betydelig kilde til drivhusgasemissioner. På baggrund af forsigtighedsprincippet og princippet om, at forureneren betaler, hævder initiativtagerne, at en omlægning af landbrugsstøtten fra husdyrsektoren til økologiske alternativer såsom celledyrkning og landbrug baseret på planteproteiner er berettiget. Hvad angår mulige incitamenter til produktion og salg af bæredygtige alternativer nævner de som et eksempel at ændre den ekstra beskatning, der i øjeblikket pålægges plantealternativer sammenlignet med animalske produkter.
                  
               
                     (4)
                  
                  
                     Hvad angår initiativets første mål vedrørende omlægning af landbrugsstøtten fra husdyrsektoren til økologiske alternativer, for så vidt som denne støtte omfatter produkter opført i bilag I til TEUF, har Kommissionen beføjelse til at fremsætte forslag til retsakter med henblik på at virkeliggøre målsætningerne for den fælles landbrugspolitik på grundlag af artikel 43, stk. 2, i TEUF.
                  
               
                     (5)
                  
                  
                     Hvad angår initiativets andet mål om at bede om indførelse af incitamenter, i form af tilskud eller lignende, til produktion og salg af plantebaserede produkter og produkter, der kommer fra celledyrkning, har Kommissionen beføjelse til at fremsætte forslag til retsakter på grundlag af artikel 43, stk. 2, i TEUF, i det omfang det vedrører produkter, der er opført i bilag I til TEUF. Eftersom initiativet desuden har til formål også at dække andre former for incitamenter ud over landbrugsstøtte, har Kommissionen beføjelse til at fremsætte forslag til retsakter på grundlag af artikel 114 i TEUF, for så vidt de tager sigte på at forbedre det indre markeds funktion.
                  
               
                     (6)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne.
                  
               
                     (7)
                  
                  
                     Denne konklusion berører ikke vurderingen af, om de konkrete faktuelle og materielle betingelser, der er nødvendige for, at Kommissionen kan handle, herunder overholdelsen af proportionalitetsprincippet og nærhedsprincippet samt foreneligheden med de grundlæggende rettigheder, er opfyldt i dette tilfælde.
                  
               
                     (8)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og har udpeget kontaktpersoner i overensstemmelse med nævnte forordnings artikel 5, stk. 3, første afsnit.
                  
               
                     (9)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (10)
                  
                  
                     Initiativet med titlen »End The Slaughter Age« bør derfor registreres.
                  
               
                     (11)
                  
                  
                     Den konklusion, at betingelserne for registreringen i henhold til artikel 6, stk. 3, i forordning (EU) 2019/788 er opfyldt, betyder dog ikke, at Kommissionen på nogen måde bekræfter den faktiske rigtighed af initiativets indhold, hvilket er initiativtagergruppens eget ansvar. Initiativet afspejler kun initiativtagergruppens holdning og kan ikke på nogen måde anses for at afspejle Europa-Kommissionens holdning —
                  
               VEDTAGET DENNE AFGØRELSE:
         
            Artikel 1
            Det europæiske borgerinitiativ med titlen »End The Slaughter Age« registreres.
         
         
            Artikel 2
            Denne afgørelse er rettet til initiativtagergruppen for borgerinitiativet »End The Slaughter Age«, som repræsenteres ved Filippo Borsellino og Darryl Grima, der fungerer som kontaktpersoner.
         
         
            Udfærdiget i Bruxelles, den 27. april 2022.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.